Forældreparret er tiltalt for mishandling af deres i alt tre børn i alderen 7, 10 og 12 år. De er tiltalt for flere gange om ugen og til tider flere gange dagligt at have slået eller set på, mens den anden part slog deres tre børn med flad hånd mod hovedet, i enden og på arme, ben og kroppen. Faderen er også tiltalt for at have givet to af børnene et slag i enden med en tæppebanker og for at have taget et af børnene i armen og kastet barnet hen ad gulvet. Moderen er samtidig tiltalt for at have bundet et af børnene fast til en potte og ladet ham sidde der i mindst to timer som straf for, at han havde tisset i bukserne. Mishandlingen har ifølge tiltalen stået på fra 2006 til oktober 2010 på flere adresser i Brønderslev. - Vi har kendt til familien i en årrække, der har tidligere været flere indberetninger, siger Henning Risager, Børne- og Kulturdirektør i Brønderslev Kommune, der også fortæller, at det er brønderslev kommune, der meldte sagen til politiet i september 2010, kort efter at børnene blev fjernet og anbragt ved plejefamilier. Sagen starter i retten i Hjørring på onsdag.

Opsummering:
På onsdag starter retssagen mod et forældrepar fra Brønderslev, der er sigtet for at have mishandlet deres tre børn.